Diari Oficial de la Generalitat Valenciana


Sumari del DOGV 2975, del 21-04-1997 (1997/905073)

Resolució de 2 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/08/02/(5)/dof/vci/html**

### Dades del document

Número de DOGV
:   2975

Data del DOGV
:   21-04-1997

Secció del DOGV
:   I. DISPOSICIONS GENERALS

Número del document
:   1997/905073


Data del document
:   02-08-1996

Organisme emissor


Tipus de document
:   Resolució

Descriptors 

:   * Castelló de la Plana
    * vigilància del medi ambient
    * impacte ambiental

Resolució de 2 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 118/96-AIA, sobre el Projecte de Modificació del Pla General d'Ordenació Urbana de Castelló de la Ribera, homologació del sector industrial El Pla, promogut pel seu A   
Vist que, en data 9 d'abril de 1996, la Comissió Territorial d'Urbanisme de València va remetre a aquesta Conselleria un exemplar del Projecte de Modificació del Pla General d'Ordenació Urbana de Castelló de la Ribera, (10 punts -punt número 1-), homologació del sector industrial El Pla, promogut pel seu Ajuntament. El projecte va ser redactat d'acord amb la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, i del qual forma part l'estudi d'impacte ambiental.   
   
Vist que la dita modificació suposa la qualificació de 84,8 ha de sòl industrial al terme municipal de Castelló de la Ribera, en la partida denominada del Rafol, a l'est de l'autovia de Llevant, CN-340.   
   
Vist que la dita modificació va ser objecte de l'expedient d'avaluació d'impacte ambiental 216/93-AIA promogut per l'Ajuntament de Castelló de la Ribera, i que en el seu moment es va arxivar després d'abandonar l'Ajuntament la tramitació iniciada. El dit abandó es va produir en detectar-se una sèrie de problemes d'índole urbanística, com també altres relatives als riscos d'inundació de part dels terrenys compresos dins de la delimitació del polígon industrial. Aquests riscos d'inundació es van posar de manifest tant en l'estudi d'impacte ambiental de l'esmentat expedient (apartat IV 2.2), com en l'informe emés per la Direcció General d'Interior, Servei de Protecció Civil i Coordinació de Comunicacions.   
   
Vist que l'expedient que es tramita actualment inclou un informe del Servei d'Hidrologia de la Confederació Hidrogràfica del Xúquer en el qual s'indica que en situar-se el polígon quasi en la seua totalitat per damunt de la cota 35 metres, no l'afecten crescudes anàlogues a les ocorregudes el 1982 i 1987 al riu Albaida ni tampoc per avingudes del Xúquer similars a la de 1987. No obstant això, pot ser afectat en cert grau per una avinguda del Xúquer similar a la d'octubre de 1982, encara que sembla que no seria afectat per una crescuda anàloga sense l'efecte de la presa de Tous. Prenent en compte el caràcter extraordinari d'aquestes avingudes i l'efecte favorable que produiran les noves preses de Tous, Escalona i Bellús, l'informe conclou que «no sembla previsible que els terrenys del polígon siguen afectats per les avingudes del Xúquer o de l'Albaida amb un raonable grau de seguretat». D'altra part, s'indica que la situació respecte a les aigües pluvials és un poc més complicada i es considera convenient respectar el tàlveg central pel qual actualment discorren assarbs de la sèquia d'Escalona. De la mateixa forma, es considera necessari estudiar en detall l'obra de pas de l'assarb sota la sèquia de Carcaixent.   
Vist que, dins de la tramitació efectuada de l'expedient 216/93-AIA, es va sol·licitar a l'Ajuntament, sense que aquest responguera, l'ampliació de la informació relativa a:   
- La disponibilitat dels recursos hídrics necessaris per al servei de la zona industrial, dotacions previstes, cabals disponibles i justificació de la no-afecció als cabals de consum de la població.   
   
- El sistema de tractament previ a l'abocament final, de les aigües residuals produïdes al polígon industrial.   
- El tractament i la destinació previstos per a tots els residus que s'hi produïsquen.   
Vist que el projecte de modificació objecte d'aquest expedient recull informació complementària amb la qual es resolen aspectes requerits en el seu moment, ja que:   
- Es preveu la instal·lació d'una estació depuradora al mateix polígon per a tractar les aigües residuals produïdes en ell.   
- Per a la gestió dels residus sòlids assimilables a urbans, «s'estableix un sistema integrat de recollida de fems en connexió amb l'existent per a la resta del terme municipal».   
Vist que, en data 16 de juliol de 1996, i després d'una consulta telefònica es va rebre, via telefax, informació de la Subdirecció Territorial de Medi Ambient de València respecte a les vies pecuàries existents al terme municipal de Castelló de la Ribera, en la qual s'assenyalava que el sector industrial que ens ocupa es veu afectat per la via pecuària la Carrerada de Rafol, aprovada per Ordre Ministerial de 18 de novembre de 1974, amb una amplària de 3-4 metres i que s'haurà de recollir de forma adequada en el planejament que es tramita.   
Vist que l'estudi d'impacte ambiental ha sigut exposat al públic dins de l'expedient de modificació que es tramita pel termini d'un mes, mitjançant un anunci de l'Ajuntament de Castelló de la Ribera publicat en el Diari Oficial de la Generalitat Valenciana número 2.619, de 6 de novembre de 1995, i en el diari Levante-El Mercantil Valenciano, de 25 d'octubre de 1995, sense que s'hi hagen presentat al·legacions de caràcter mediambiental, tot això segons un certificat de l'Ajuntament de Castelló de la Ribera de data 3 de gener de 1996.   
Atés que l'afecció a la via pecuària la Carrerada del Rafol es pretén resoldre fent-ne coincidir un 70% amb un dels vials del polígon i la resta mitjançant la permuta de terrenys dins del mateix polígon industrial, aprofitant-hi altres vials projectats.   
   
Atés que, segons la Llei 7/1985, de 2 d'abril, Reguladora de les Bases del Règim Local, article 26, tots els municipis hauran de prestar servei de recollida de residus i els municipis amb població superior als 5.000 habitants, a més, hauran de donar servei de tractament de residus.   
Atés que la complexitat hidràulica enfront dels possibles riscos d'inundació de l'àrea afectada ja s'ha posat de manifest en projectes promoguts amb anterioritat a la zona i el voltant.   
Atés que l'organisme de conca informa sobre el projecte favorablement i recomana únicament l'establiment de certes mesures correctores davant els possibles entollaments produïts per les aigües pluvials.   
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i els concordants del seu reglament.   
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; la Llei 2/1989, de 3 de març, de la Generalitat Valenciana, i altres disposicions aplicables.   
Atés que l'article 5 del Decret 162/1990, del 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989 d'Impacte Ambiental, atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei.   
   
Atés que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.   
Per tot això, fent ús de les facultats que tinc legalment atribuïdes, formule la següent declaració d'impacte ambiental:   
   
Primer   
Estimar acceptable a l'únic efecte ambiental, el Projecte de Modificació del Pla General d'Ordenació Urbana de Castelló de la Ribera, homologació del sector industrial El Pla, promogut per l'Ajuntament de Castelló de la Ribera, sempre que es complisquen les següents condicions:   
1) Respecte a l'afecció a la via pecuària la Carrerada del Rafol, s'atendrà allò disposat en la Llei 3/1995, de 23 de març, de Vies Pecuàries i s'haurà d'obtenir la necessària autorització d'aquesta Conselleria abans del desenvolupament del polígon industrial.   
2) Se seguiran les directrius exposades per la Confederació Hidrogràfica del Xúquer respecte als riscos derivats de les condicions hidrològiques de la zona. L'Ajuntament recorrerà a aquest organisme per resoldre els dubtes que hi puguen sorgir.   
3) La destinació final dels residus generats en el polígon industrial (inerts, assimilables a urbans, tòxics o perillosos), serà l'adequat a cadascun d'ells d'acord amb les seues característiques fisicoquímiques.   
Per a la concessió de llicències d'obres o activitat, l'Ajuntament exigirà al promotor la relació previsible dels residus que ha de produir la instal·lació per a la qual se sol·licite llicència, en què se n'indique la tipologia, les característiques i la quantitat, de forma que els serveis municipals puguen programar-ne una adequada gestió seguint objectius de reutilització i reciclatge. S'exigirà a cada promotor la instal·lació dels serveis que es consideren necessaris per a permetre una recollida selectiva dels distints tipus de residus (paper i cartó, vidre, plàstics, fustes i similars...). Aquests serveis que s'exigeixen consistiran en contenidors o depòsits, dotats de les mesures de seguretat necessàries per a evitar contaminacions, emanacions, accidents i molèsties.   
L'Ajuntament establirà una normativa adequada que prohibirà i sancionarà l'abocament incontrolat d'enderrocs i altres residus i restes, al terme municipal.   
4) S'ha de garantir la depuració de totes les aigües residuals generades al polígon industrial.   
Qualsevol abocament que es pretenga fer a la xarxa de clavegueram del polígon haurà de comptar amb l'autorització de l'entitat gestora de l'estació depuradora. Aquesta entitat s'assegurarà del compliment dels límits màxims exigits per als índexs de qualitat dels abocaments que puguen ser assumits per la depuradora.   
5) L'informe periòdic anyal que ha de realitzar l'Ajuntament de Castelló de la Ribera, previst dins del Programa de Vigilància Ambiental (apartat seté de l'estudi d'impacte ambiental), es presentarà davant la Conselleria d'Agricultura i Medi Ambient. Aquest informe ambiental donarà compte del compliment del Programa de Vigilància Ambiental, dels efectes derivats de l'execució del polígon i del grau de correspondència d'aquests efectes amb els que preveu l'estudi d'impacte ambiental. A més dels controls especificats en el mencionat programa, s'analitzaran els següents:   
   
- Grau de compliment de la gestió dels residus sòlids urbans i inerts.   
- Grau d'execució de les obres d'infraestructura i actuacions previstes per a garantir el correcte tractament de les aigües residuals i el proveïment d'aigua per a consum humà.   
   
Segon   
Notificar a les persones interessades que contra aquesta resolució, pel fet de no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.   
   
Tercer   
Publicar en el Diari Oficial de la Generalitat Valenciana aquesta declaració d'impacte ambiental.   
   
València, 2 d'agost de 1996.- La directora general de Qualitat Ambiental: Gloria Arnandis Boix.


Còpia Permalink ELI